text: Architecton, una trobada sobre els reptes arquitectònics de València
  Arriba la competició Architecton, una trobada sobre els reptes arquitectònics de València
  L'Ajuntament de València col·labora en l'organització de la competició Architecton, una trobada sobre els reptes arquitectònics de València, que reunirà estudiants de diferents universitats de l'àmbit internacional. Així ho ha explicat hui el regidor de Desenvolupament Urbà i Habitatge, Vicent Sarrià.
  El regidor ha animat els estudiants d'arquitectura a participar en aquesta convocatòria de caràcter internacional que promou l'Escola d'Arquitectura de la Universitat Europea de València, UEV, des del seu MUAh (Màster Universitari en Arquitectura habilitant). Segons ha explicat l'edil, les persones interessades poden inscriure's fins demà en aquesta iniciativa, que es desenvoluparà els dies 29 i 30 del mes en curs.
  Durant eixe període, els estudiants estaran concentrats al Centre del Carme-Cultura Contemporània (CCCC), acompanyats, durant les 24 hores que dura la competició, per un equip de coaching. El concurs d'idees permetrà explorar des de la contemporaneïtat els potencials recursos espacials de València, i pensar-los a través d'indicadors mediambientals, socials i de gènere, per a la millora de l'espai públic.
  Per la seua banda, intervenen com a experts en les labors d'orientació i assessorament Patricia García i Daniel López, d'Estudi Agraph; Inés G. Clariana, directora d'Arquitectura de la UEV; els professors titulars de la UEV José Fernández-Llébrez, Fran Requena, Andrés Outeda, Pablo Camarasa i Arístides Rosell (coordinador general de Russafart); Joaquín Juberías, de Selecta Home; i Jorge Torán Tortajada, arquitecte graduat en la UEV.